Sergei Mošnikov pääses esmakordselt Kasahstani kõrgliigas Karagandõ Šahtjori põhikoosseisu ja tegi võidumängus kaasa kõik 90 minutit.
Šahtjor alistas kaotusseisust Atõrau 2:1. Liigatabelis paikneb Mošnikovi koduklubi 12 meeskonna seas kümnendal kohal, vahendab Soccernet.ee.
Võidukas oli ka Kaimar Saagi tööandja B36 Torshavn, kes oli Fääri saarte kõrgliigas parem Vesturist 3:1. Saag mängis 88 minutit. B36 asub neljandal tabelireal.
Põhikoosseisu kuulus ka Ken Kallaste, kes tegi täismängu, kui tema leivaisa Kielce Korona viigistas Poola kõrgliigas Szczecini Pogoniga 1:1. Korona on kaheksa vooru järel kaheksandal positsioonil.
Siim Luts ei mahtunud aga teist vooru järjest Teplice koosseisu, kui Teplice võitis Tšehhi kõrgliigas Karvinat 2:1. Lutsu koduklubi paikneb kaheksa vooru järel 11. kohal.
Toimetaja: Siim Boikov